‘Rassistiese opmerkings verdeel SA’Grafika; mnn.com Die Menseregtekommissie het Maandag aangekondig hulle gaan die beweerde rassistiese uitlatings wat Chris Hart, Penny Sparrow en Justin van Vuuren op Twitter gemaak het, ondersoek. Isaac Mangena, woordvoerder van die Menseregtekommissie, het gesê hulle is bekommerd oor die uitlatings wat op sosiale media gemaak is. “Mense is welkom om ander klagtes ook in te dien, indien hulle aanstoot geneem het.” Sparrow het die naweek op Facebook swart mense met “ape” vergelyk wat “strande bemors”. Ná openbare teenstand teen haar uitlatings, het sy teruggekap en gesê sy is nie ŉ rassis is nie en “help minderbevoorregtes van alle bevolkingsgroepe”. Hart, ŉ bekende ekonoom verbonde aan Standard Bank, het in die pekel beland oor ŉ twiet waarin hy gesê het “Meer as 25 jaar ná Apartheid, vermeerder die aantal slagoffers, tesame met ŉ gevoel van toe-eiening en haat jeens minderhede.” Intussen het Van Vuuren ook ‘n herrie ontketen oor uitlatings op Facebook teenoor strandgangers in Durban gedurende die feesseisoen. “Hierdie mense moet teruggaan waar hulle vandaan kom, met hulle 13 kinders. Ons strande behoort nie deur die skuim van ons land gebruik te word nie.” Zizi Kodwa, woordvoerder van die ANC, het intussen gesê Sparrow en Hart se uitlatings is polariserend. “Ons het groot vordering gemaak om ons samelewing te bou en rassisme deur groepe of individue kan nie toegelaat word nie,” het Kodwa gesê. Die ANC Jeugliga het by monde van hul nasionale woordvoerder, Mlondi Mkhize, uitgevaar teen rassistiese opmerkings. “Ons was as land lank genoeg geduldig met rassiste wat sout in die wonde van ŉ samelewing wat probeer herstel van sy traumatiese verlede, vryf,” het Mkhize gesê. Mkhize het verder gesê swart mense is deel van Afrika en “jy sal hulle (swart mense) elke dag in jou doen en late teëkom”. Haatspraak kan volgens Mkhize nie langer geduld word nie.